**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS BENDRUOMENINIŲ ORGANIZACIJŲ TARYBOS SUDARYMO IR JOS NUOSTATŲ PATVIRTINIMO**

2019 m. birželio 17 d. Nr. 34-63

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos bendruomeninių organizacijų plėtros įstatymo 8 straipsnio 1 dalimi, Lazdijų rajono savivaldybės taryba n u s p r e n d ž i a:

1. Sudaryti Lazdijų rajono savivaldybės bendruomeninių organizacijų tarybą šios sudėties:
   1. Ramunė Botvičienė, Metelių kaimo bendruomenės „Tarp Dusios ir Metelio“ pirmininkė;
   2. Sonata Dumbliauskienė, Lazdijų rajono savivadybės mero patarėja;
   3. Jurgita Gudeliauskaitė, Vytautų kaimo bendruomenės pirmininkė;
   4. Ramunė Janavičiūtė, Barčių kaimo bendruomenės pirmininkė;
   5. Gintautas Kardokas, asociacijos „Onkologinė savigalba Lazdijuose“ narys;
   6. Saulius Petrauskas, Lazdijų rajono savivaldybės administracijos direktoriaus pavaduotojas;
   7. Mantas Sabaliauskas, viešosios įstaigos „Lazdijų turizmo informacinis centras“ direktorius;
   8. Sandra Sinkevičienė, Lazdijų rajono savivaldybės administracijos Investicijų skyriaus vyr. specialistė;.
2. Patvirtinti Lazdijų rajono savivaldybės bendruomeninių organizacijų tarybos nuostatus (pridedama).

Savivaldybės meras

Šarūnė Dumbliauskienė, tel. (8 318) 66 122

PATVIRTINTA  
Lazdijų rajono savivaldybės tarybos

2019 m. birželio d. sprendimu Nr.

**LAZDIJŲ RAJONO SAVIVALDYBĖS BENDRUOMENINIŲ ORGANIZACIJŲ TARYBOS NUOSTATAI**

1. **BENDROSIOS NUOSTATOS**
2. Lazdijų rajono savivaldybės bendruomeninių organizacijų tarybos nuostatuose (toliau – Nuostatai) nustatomos Lazdijų rajono savivaldybės bendruomeninių organizacijų tarybos (toliau – Taryba) funkcijos, teisės ir darbo organizavimas.
3. Taryba savo veikloje vadovaujasi Lietuvos Respublikos bendruomeninių organizacijų plėtros įstatymu, kitais Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais nuostatais.
4. Bendruomeninė organizacija – asociacija, kurios steigėjai ir nariai yra gyvenamosios vietovės bendruomenės (jos dalies arba kelių gyvenamųjų vietovių) gyventojai (jų atstovai) ir kurios paskirtis – per iniciatyvas įgyvendinti viešuosius interesus, susijusius su gyvenimu kaimynystėje.
5. Gyvenamosios vietovės bendruomenė – savivaldybės gyvenamosios vietovės (jos dalies arba kelių gyvenamųjų vietovių) gyventojai, susieti bendrais gyvenimo kaimynystėje poreikiais ir interesais ir, tenkindami šiuos poreikius ir interesus, veikiantys įvairiomis tiesioginio dalyvavimo formomis (susirinkimas, viešas svarstymas, apklausa, veikla per savo atstovus, bendruomeninės organizacijos ir kt.).
6. Savivaldybės bendruomeninių organizacijų taryba – visuomeniniais pagrindais veikianti kolegiali patariamoji institucija, nustatyta tvarka sudaroma iš savivaldybės institucijų ir įstaigų bei bendruomeninių organizacijų deleguotų atstovų laikantis pariteto principo.
7. Taryba nėra juridinis asmuo. Tarybos nariams už dalyvavimą Tarybos posėdžiuose nemokama.
8. **TARYBOS FUNKCIJOS IR TEISĖS**
9. Taryba atlieka šias funkcijas:
   1. vertina bendruomeninių organizacijų veiklą reglamentuojančius teisės aktus, jų projektus ir teikia savivaldybės institucijoms ir įstaigoms pastabas ir pasiūlymus dėl jų tobulinimo;
   2. teikia savivaldybės institucijoms ir įstaigoms pasiūlymus dėl savivaldybės institucijų ir įstaigų bei bendruomeninių organizacijų bendradarbiavimo;
   3. konsultuoja savivaldybės institucijas ir įstaigas dėl rengiamų teisės aktų, susijusių su bendruomeninių organizacijų klausimais, projektų, taip pat šių organizacijų projektų planuojamų finansavimo programų.
10. **TARYBOS SUDARYMAS IR DARBO ORGANIZAVIMAS**
11. Taryba sudaroma pariteto principu iš 8 narių: 1/2 narių – Savivaldybės institucijų ir įstaigų atstovai ir 1/2 narių – bendruomeninių organizacijų, veikiančių savivaldybės teritorijoje, atstovai. Tarybos narių kadencijos trukmė 3 metai.
12. Bendruomeninių organizacijų atstovų atranka į Tarybą organizuojama tokia tvarka:
    1. pranešimas apie atstovų delegavimą skelbiamas Savivaldybės interneto svetainėje;
    2. bendruomeninės organizacijos pranešime nustatytu terminu teikia atstovą, siekiantį tapti Tarybos nariu;
    3. jei pasiūloma daugiau atstovų į Tarybą negu yra vietų Taryboje, Savivaldybės administracija organizuoja susirinkimą, kurio metu pasiūlyti asmenys paprasta balsų dauguma išrenka 4 atstovus.
13. Savivaldybės institucijų ir įstaigų atstovus siūlo Savivaldybės meras ir (arba) Savivaldybės administracijos direktorius.
14. Tarybos veiklos forma yra Tarybos posėdžiai.
15. Pirmas Tarybos posėdis šaukiamas ne vėliau kaip per vieną mėnesį nuo Tarybos sudėties patvirtinimo.
16. Tarybos narių įgaliojimai prasideda susirinkus į pirmą Tarybos posėdį. Pirmą Tarybos posėdį pradeda vyriausias pagal amžių Tarybos narys.
17. Pirmo Tarybos posėdžio metu Taryba patvirtina nešališkumo deklaraciją, kurioje numatytas Tarybos nario pasižadėjimas ir įsipareigojimas nešališkai ir objektyviai atlikti Tarybos nario funkcijas. Nešališkumo deklaraciją privalo pasirašyti kiekvienas Tarybos narys. Nepasirašęs nešališkumo deklaracijos, Tarybos narys netenka savo, kaip Tarybos nario, įgaliojimų.
18. Jeigu Taryboje svarstomas klausimas susijęs su Tarybos nario privačiais interesais, Tarybos narys informuoja apie tai Tarybą ir nusišalina priimant sprendimą. Jeigu paaiškėja, kad Tarybos narys, priimant sprendimą buvo šališkas, jo balsas neskaičiuojamas.
19. Tarybai vadovauja Tarybos pirmininkas (toliau – Pirmininkas), jo nesant, Pirmininko funkcijas atlieka Tarybos Pirmininko pavaduotojas (toliau – Pavaduotojas).
20. Pirmininkas ir Pavaduotojas renkamas Tarybos kadencijos laikui iš Tarybos narių balsavimu per pirmąjį Tarybos posėdį.
21. Pirmininku išrenkamas daugiausiai balsų surinkęs Tarybos narys. Balsams pasiskirsčius po lygiai, organizuojamas kitas balsavimo etapas dėl po vienodą didžiausią balsų skaičių surinkusių kandidatų. Pavaduotojas renkamas balsavusių Tarybos narių balsų dauguma. Jeigu renkant Pavaduotoją balsai pasiskirsto po lygiai, lemia Pirmininko balsas.
22. Tarybos nario įgaliojimai baigiasi:
    1. Tarybos nariui nepasirašius nešališkumo deklaracijos;
    2. pasibaigus Tarybos kadencijai;
    3. Tarybos narį delegavusiai savivaldybės institucijai ar įstaigai ar bendruomeninei organizacijai jį atšaukus iš Tarybos;
    4. Tarybos nariui mirus.
23. Pirmininko ir (ar) Pavaduotojo įgaliojimai baigiasi Nuostatų 19 punkte išvardytais pagrindais, taip pat jam (jiems) pasitraukus iš einamų Pirmininko ar Pavaduotojo pareigų, Tarybos nariams balsų dauguma priėmus sprendimą dėl jo (jų) nušalinimo. Jeigu Pirmininko ir (ar) Pavaduotojo įgaliojimai baigiasi nepasibaigus Tarybos kadencijai, naujas Pirmininkas ir (ar) Pavaduotojas renkamas iki Tarybos kadencijos pabaigos.
24. Pirmininkas:
    1. planuoja ir organizuoja Tarybos darbą;
    2. šaukia Tarybos posėdžius ir jiems pirmininkauja;
    3. pasirašo Tarybos posėdžių protokolus ir kitus su Tarybos veikla susijusius dokumentus;
    4. dalyvauja savivaldybių institucijų ir įstaigų, kitų organizacijų posėdžiuose ir pasitarimuose, kuriuose svarstomi su Tarybos kompetencija susiję klausimai;
    5. artimiausiame Tarybos posėdyje informuoja Tarybos narius apie atstovavimą Tarybai ir dalyvavimą su Tarybos kompetencija susijusiuose renginiuose;
    6. Tarybai atstovauja Pirmininkas arba, jo nesant, Pavaduotojas. Pirmininkas gali įgalioti kitą Tarybos narį atstovauti Tarybai.
25. Tarybos sekretoriaus funkcijas atlieka Lazdijų rajono savivaldybės administracijos valstybės tarnautojas ar darbuotojas, dirbantis pagal darbo sutartį, kuris nėra Tarybos narys.
26. Tarybos sekretorius:
    1. praneša Tarybos nariams ir kitiems į Tarybos posėdį kviečiamiems asmenims apie Tarybos posėdžio laiką, vietą, pateikia jiems parengtą ir su Pirmininku (o jo nesant – Pavaduotoju) suderintą Tarybos posėdžio medžiagą ir darbotvarkę;
    2. surašo Tarybos posėdžių protokolus;
    3. tvarko su Tarybos darbu susijusius dokumentus, kaupia ir sistemina surinktą medžiagą;
    4. vykdo kitus Tarybos sprendimus ir (ar) Pirmininko (o jo nesant – Pavaduotojo) nurodymus.
27. Informacija apie Tarybos posėdį ir jo darbotvarkę Tarybos nariams pranešama ir Tarybos posėdžio medžiaga pateikiama ne vėliau kaip prieš 5 darbo dienas iki Tarybos posėdžio. Darbotvarkė gali būti pildoma naujais Tarybos narių siūlomais klausimais iki informacijos apie organizuojamą Tarybos posėdį, jo laiką ir darbotvarkę paskelbimo Lazdijų rajono savivaldybės interneto svetainėje <https://www.lazdijai.lt> dienos.
28. Tarybos posėdžiai laikomi teisėtais, kai juose dalyvauja ne mažiau kaip 1/2 Tarybos narių.
29. Eiliniai Tarybos posėdžiai šaukiami ne rečiau kaip kas 3 mėnesius. Neeiliniai Tarybos posėdžiai šaukiami Pirmininko (o jo nesant – Pavaduotojo) arba 1/3 Tarybos narių iniciatyva.
30. Tarybos posėdžiai yra atviri. Stebėtojo teisėmis Tarybos posėdžiuose gali dalyvauti ir kitų savivaldybės institucijų ar įstaigų, bendruomeninių organizacijų atstovai, žodžiu arba raštu informavę Tarybos sekretorių apie pageidavimą dalyvauti Tarybos veikloje. Tarybos posėdžio metu jie turi teisę pasisakyti po to, kai pasisako Tarybos nariai.
31. Taryba priima sprendimus atviru balsavimu Tarybos posėdyje dalyvaujančių Tarybos narių balsų dauguma. Balsams pasiskirsčius po lygiai, lemiamas Tarybos posėdžio pirmininko balsas.
32. Tarybos narys turi teisę pareikšti atskirąją nuomonę, kuri užfiksuojama Tarybos posėdžio protokole.
33. Taryba gali kreiptis į Lazdijų rajono savivaldybės Nevyriausybinių organizacijų tarybą su prašymu tam tikrus Tarybos siūlomus klausimus svarstyti bendrame Tarybos ir Lazdijų rajono savivaldybės Nevyriausybinių organizacijų tarybos posėdyje.
34. Tarybos sprendimai įforminami Tarybos posėdžio protokolais, kuriuos pasirašo Tarybos posėdžio pirmininkas ir sekretorius. Tarybos sprendimai yra rekomenduojamieji.
35. Tarybos posėdžio protokolai išsiunčiami visiems Tarybos nariams ir kitiems Tarybos posėdžio dalyviams ne vėliau kaip per 7 darbo dienas po Tarybos posėdžio.
36. **BAIGIAMOSIOS NUOSTATOS**
37. Tarybą techniškai aptarnauja ir pirmąjį Tarybos posėdį šaukia Lazdijų rajono savivaldybės administracija.
38. Taryba apie Tarybos sudarymą, savo veiklą visuomenę informuoja Lazdijų rajono savivaldybės interneto svetainėje. Informacija apie organizuojamus Tarybos posėdžius, jų laiką ir darbotvarkę interneto svetainėje skelbiama prieš vieną darbo dieną iki Tarybos posėdžio.

\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBĖS BENDRUOMENINIŲ ORGANIZACIJŲ TARYBOS SUDARYMO IR JOS NUOSTATŲ PATVIRTINIMO“ PROJEKTO**

**AIŠKINAMASIS RAŠTAS**

2019 m. birželio 10 d.

Lazdijų rajono savivaldybės tarybos sprendimo „Dėl Lazdijų rajono savivaldybės bendruomeninių organizacijų tarybos sudarymo ir jos nuostatų patvirtinimo“ projektas parengtas vadovaujantis Lietuvos Respublikos Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos bendruomeninių organizacijų plėtros įstatymo 6 straipsnio 5 punktu.

***Šio sprendimo projekto tikslas*** yra sudaryti Lazdijų rajono savivaldybės bendruomeninių organizacijų tarybą ir patvirtinti jos nuostatus.

Lazdijų rajono savivaldybės bendruomeninių organizacijų taryba – visuomeniniais pagrindais veikianti kolegiali patariamoji institucija, nustatyta tvarka sudaroma iš savivaldybės institucijų ir įstaigų bei bendruomeninių organizacijų deleguotų atstovų laikantis pariteto principo. Teikti atstovus Lazdijų rajono savivaldybės administracija kvietė tiek per socialinius tinklus, tiek per Lazdijų rajono savivaldybės internetinę svetainę [www.lazdijai.lt](http://www.lazdijai.lt). Bendruomeninių organizacijų deleguoti asmenys yra įtraukti į Lazdijų rajono savivaldybės bendruomeninių organizacijų tarybos sudėtį.

Savivaldybės bendruomeninių organizacijų taryba:

1) teikia pasiūlymus savivaldybės institucijoms dėl savivaldybės teritorijoje veikiančių bendruomeninių organizacijų veiklos skatinimo;

2) teikia siūlymus išplėstinei seniūnaičių sueigai dėl atstovų, deleguojamų į pretendentų į seniūno pareigas konkurso komisijos narius, ir dėl atstovų, deleguojamų dalyvauti savivaldybės tarybos sudaromų komitetų, darbo grupių, komisijų darbe;

3) teikia siūlymus savivaldybių institucijoms ir išplėstinei seniūnaičių sueigai dėl bendruomenių viešųjų poreikių ir iniciatyvų finansavimo tikslingumo, dėl viešųjų paslaugų, už kurių teikimą yra atsakinga savivaldybė, teikimo perdavimo bendruomeninėms ir kitoms nevyriausybinėmis organizacijoms tikslingumo, vietos verslumo skatinimo ir dėl kitų savivaldybės gyventojams svarbių reikalų;

4) atlieka kitas savivaldybės bendruomeninių organizacijų tarybos nuostatuose nustatytas funkcijas.

2018 m. gruodžio 13 d. buvo priimtas Lietuvos Respublikos bendruomeninių organizacijų plėtros įstatymas, kuriuo savivaldybių tarybos buvo įpareigotos iki 2019 vasario 28 d. priimti šio įstatymo įgyvendinamuosius teisės aktus, tai yra, sudaryti savivaldybės bendruomeninių organizacijų tarybą bei patvirtinti jos nuostatus. Iki minėto termino būtini teisės aktai nebuvo priimti, todėl 2019 m. gegužės 17 d. gautas Vyriausybės atstovo Alytaus apskrityje reikalavimas „Dėl Lietuvos Respublikos bendruomeninių organizacijų plėtros įstatymo 8 straipsnio 1 dalies įgyvendinimo“. Atsižvelgiant į Lietuvos Respublikos bendruomeninių organizacijų plėtros įstatymo nuostatas, parengtas šis tarybos sprendimo projektas.

***Kaip šiuo metu yra sprendžiami projekte aptarti klausimai***­ – iki šiol Lazdijų rajono savivaldybės bendruomeninių organizacijų taryba nebuvo patvirtinta.

***Kokių pozityvių rezultatų laukiama*** – taryba, kaip patariamoji institucija, teiks pasiūlymus savivaldybės institucijoms dėl savivaldybės teritorijoje veikiančių nevyriausybinių organizacijų veiklos skatinimo ir atliks kitas savivaldybės nevyriausybinių organizacijų tarybos nuostatuose numatytas funkcijas.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Finansų skyriaus vedėja Šarūnė Dumbliauskienė.

Finansų skyriaus vedėja Šarūnė Dumbliauskienė